Dean Hoyle ขายการ์ดอวยพรจนซื้อ สโมสรฟุตบอล ฮัดเดอร์สฟิลด์ ทาวน์
“ผมเกือบถูกทิ้งให้เป็นเด็กกำพร้า แต่แม่ตัดสินใจเลี้ยงผมเอาไว้” ประโยคนี้ถูกพูดโดยคุณ Dean Hoyle ซึ่งปัจจุบันเป็นเจ้าของสโมสร Huddersfield Town  หากเราเป็นแฟนฟุตบอลอังกฤษ เราเคยสงสัยไหมว่า.. เจ้าของทีมฟุตบอล ทำธุรกิจอะไรกันบ้าง?  หากพูดถึงหนึ่งในเจ้าของสโมสรที่มาแรงที่สุด คงหนีไม่พ้น Sheikh Mansour..
20 ต.ค. 2561

Dean Hoyle ขายการ์ดอวยพรจนซื้อ สโมสรฟุตบอล ฮัดเดอร์สฟิลด์ ทาวน์ / โดย ลงทุนแมน
“ผมเกือบถูกทิ้งให้เป็นเด็กกำพร้า แต่แม่ตัดสินใจเลี้ยงผมเอาไว้”
ประโยคนี้ถูกพูดโดยคุณ Dean Hoyle ซึ่งปัจจุบันเป็นเจ้าของสโมสร Huddersfield Town
หากเราเป็นแฟนฟุตบอลอังกฤษ เราเคยสงสัยไหมว่า..
เจ้าของทีมฟุตบอล ทำธุรกิจอะไรกันบ้าง?
หากพูดถึงหนึ่งในเจ้าของสโมสรที่มาแรงที่สุด คงหนีไม่พ้น Sheikh Mansour..
ปี 2008 Sheikh Mansour มหาเศรษฐีเจ้าของธุรกิจน้ำมัน ซื้อสโมสร Manchester City ในราคา 11,382 ล้านบาท
หลังจากการเข้ามาลงทุน และทำทีมจนประสบความสำเร็จมากมาย ทำให้ปัจจุบันสโมสร Manchester City มีมูลค่ารวมกว่า 82,464 ล้านบาท คิดเป็นอัตราการเติบโตเฉลี่ย 22% ต่อปี..
นอกจาก Manchester City แล้ว เจ้าของสโมสรส่วนใหญ่จะเป็นนักลงทุน และทำธุรกิจเกี่ยวกับวงการกีฬา
แต่หนึ่งในธุรกิจที่แปลกที่สุดของเจ้าของสโมสรฟุตบอลในอังกฤษคงหนีไม่พ้น 
ธุรกิจขายการ์ดอวยพรของคุณ Hoyle..
แล้วเรื่องนี้มีที่มาที่ไปอย่างไร?
51 ปีก่อน..
คุณ Hoyle เป็นเด็กชายชาวอังกฤษที่โตขึ้นมาพร้อมกับแม่ ไม่มีพ่อ ไม่รู้แม้กระทั่งชื่อพ่อ และไม่เคยเอ่ยปากถามเรื่องนี้กับใคร
เนื่องจากไม่มีพ่อ แถมครอบครัวก็มีฐานะยากจน..
คุณแม่ของคุณ Hoyle มีทางเลือกที่จะทิ้งคุณ Hoyle ไว้ในสถานเด็กกำพร้า หรือจะเลี้ยงเขาเอาไว้ แต่สุดท้ายคุณแม่ก็ตัดสินใจเลี้ยงคุณ Hoyle
แม้จะไม่กำพร้า แต่คุณแม่ก็ไม่มีเงินส่งเสีย คุณ Hoyle จึงเรียนไม่จบ และต้องเริ่มทำงาน โดยอาชีพแรกในชีวิตของเขาเป็นคนถูพื้น โดยหัวหน้าในตอนนั้นบอกกับเขาว่า
“ถ้าคุณถูพื้นและทำมันได้ดีตลอดระยะเวลา 1 ปี ผมจะให้คุณเริ่มฝึกงานเป็นคนงานในโรงงาน”
เหมือนจะเป็นคำท้าทายติดตลกของหัวหน้า
แต่คุณ Hoyle ถูพื้นครบ 1 ปีจริงๆ และท้ายที่สุดเขาได้ทำงานในโรงงาน..
ผ่านไป 5 ปีกับชีวิตในโรงงาน คุณ Hoyle เริ่มคิดว่าชีวิตแบบนี้มันไม่ใช่สิ่งที่เขาคิดไว้เลย และอยากหาความท้าทายใหม่ๆ
จากประสบการณ์การทำงานในโรงงาน ทำให้เขารู้จักและสนใจในธุรกิจผลิตการ์ด และเขาเริ่มศึกษาธุรกิจค้าปลีกไปพร้อมกัน..
คุณ Hoyle ทดลองซื้อการ์ดอวยพรจากร้านขายส่ง และขับรถตู้ไปเปิดร้านขายการ์ดตามงานเทศกาลต่างๆ
เขาพบว่า การ์ดอวยพรสามารถขายได้ดีในงานเทศกาล สิ่งนี้ทำให้เขาเริ่มต้นธุรกิจ
คุณ Hoyle และภรรยาสามารถเปิดร้านขายการ์ดอวยพรเป็นของตัวเองชื่อ Card Factory ในปี 1997
โดยมีคู่แข่งในตอนนั้นคือ Clinton Cards ที่มีร้านค้ากว่า 1,200 สาขา ในขณะที่ร้าน Card Factory มีเพียง 1 สาขา..
แล้วคุณ Hoyle สร้างความแตกต่างอย่างไร?
คุณ Hoyle ให้ความสำคัญกับการเลือกสถานที่เปิดร้านเป็นลำดับแรก โดยเขาเล็งเห็นว่าทำเลเป็นสิ่งสำคัญ โดยเขาจะไม่กระจายร้านค้าเข้าไปในห้างสรรพสินค้า และย่านชอปปิงที่เป็นที่นิยม
เหตุผลหลักๆ ก็เพราะว่า ค่าใช้จ่ายเรื่องค่าเช่าที่ ค่าพนักงานจะสูง รวมถึงคู่แข่งที่มากขึ้น
Card Factory จึงเลือกทำเลรองเป็นหลักซึ่งอยู่ห่างออกไปจากถนนคนเดินไม่มาก สามารถเข้าถึงลูกค้าที่ต้องการได้ รวมถึงสามารถลดต้นทุน และค่าใช้จ่ายได้ดีกว่า
นอกจากนี้ คุณ Hoyle ยังวางแผนการดำเนินกิจการโดยแบ่งให้ภรรยา คุณ Janet Hoyle ดูแลเรื่องภาพลักษณ์ การตกแต่งของร้าน ส่วนตัวคุณ Hoyle ดูแลเรื่องการขยายธุรกิจ
สิ่งเหล่านี้ทำให้ Card Factory เติบโตจนสามารถขยายสาขาเพิ่มขึ้นอย่างแข็งแกร่ง และมีกำไรมากพอที่จะเข้าซื้อกิจการการ์ดอวยพรที่มีปัญหาในช่วงวิกฤตเศรษฐกิจปี 2008..
ในตอนนั้นบริษัท Card Factory ได้เติบโตอย่างแข็งแกร่งจนมีร้านค้าปลีกมากกว่า 500 สาขา และมีพนักงานประมาณ 5,000 คน
แต่หลังจากนั้น คุณ Hoyle ตัดสินใจขายกิจการ Card Factory ให้กับบริษัท Charterhouse และเข้าซื้อหุ้นสโมสร Huddersfield Town ที่เขาเป็นแฟนคลับมาตั้งแต่ 10 ขวบ จนกลายมาเป็นผู้ถือหุ้นใหญ่ที่สุดในปี 2009
มาถึงตรงนี้หลายคนคงสงสัยว่า บริษัทขายการ์ด จะใหญ่สักแค่ไหน ทำไมถึงขายกิจการจนได้เงินมาซื้อสโมสรฟุตบอลได้
บริษัท Card Factory เข้าจดทะเบียนในตลาดหลักทรัพย์ลอนดอน ในปี 2014 และมีผลประกอบการที่น่าสนใจ
ปี 2016 รายได้ 17,174 ล้านบาท กำไร 2,833 ล้านบาท
ปี 2017 รายได้ 18,205 ล้านบาท กำไร 2,514 ล้านบาท
ปัจจุบัน บริษัท Card Factory มีมูลค่าตลาด 27,297 ล้านบาท และ ขยายร้านค้าไปมากกว่า 900 สาขา พนักงาน 6,500 คน รวมถึงมีการบริการซื้อ-ขายสินค้าออนไลน์
หลายคนคงนึกไม่ถึงว่าธุรกิจขายการ์ดจะมีมูลค่าเป็นหมื่นล้านบาท
ปิดท้ายด้วยเรื่องราวของคุณ Hoyle กับสโมสร Huddersfield Town..
รู้หรือไม่ว่า หลังการเข้าซื้อสโมสรของคุณ Hoyle เพียง 2 ปี ทีมของเขาไม่แพ้ใคร 43 นัดติดต่อกันระหว่างฤดูกาล 2010 - 2011 และก้าวมาเป็นทีมใน EFL Championship ในเวลาต่อมา..
ในปี 2017 ที่ผ่านมา Huddersfield สามารถเอาชนะ Reading ในศึก Championship play-off Final ส่งผลให้ทีมเลื่อนชั้น และกลายเป็น 1 ใน 20 ทีมในลีกสูงสุดบนเกาะอังกฤษในที่สุด
ณ เวลานั้น แฟน Huddersfield ทั้งสนาม Wembley โห่ร้องด้วยความดีใจ แต่ในอีกมุมหนึ่งคือคุณ Hoyle ที่ถือรูปภาพเล็กๆ อยู่ในมือ
ในมือนั้นคือ รูปถ่ายของคุณแม่ของเขาที่มองดูความสำเร็จของลูกชายอยู่บนฟ้านั่นเอง..
----------------------
ยังมีเรื่องราวของบุคคลที่น่าสนใจอีกมากมาย ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-